Rassie kap na Gatland oor Marius Jonker | Netwerk24
Deur Cobus Claassen 27 Julie 2021 19:04
Nee, hy is nie die man agter die Twitter-profiel "Jaco Johan" nie. En hy steur hom ook nie aan dit wat sir Clive Woodward oor hom te sê het nie.
Rassie Erasmus, die Suid-Afrikaanse Rugbyunie se direkteur van rugby, het uit die vuis gesels oor die twiets wat hy gestuur het oor van die voorvalle Saterdag in die eerste toets teen die Britse en Ierse Leeus.
Jasper Wiese werk die spiere tydens 'n gimnasiumsessie saam met die nasionale rugbyspan, ter voorbereiding vir Saterdag se tweede toets. Die flank is in die beginspan ingesluit. Foto: Gallo Images
Hy word daarvan verdink dat hy onder 'n skuilnaam, ene Jaco Johan, met kort video's lig probeer werp op die swak beslissings wat in die toets gemaak is.
LEES OOK: Rassie kla op Twitter oor Kolbe-voorval
Die Springbokke het die toets met 17-22 verloor.
"Nee, ek is nie Jaco Johan nie, ek is Johan Erasmus.
"Ek volg hom (op Twitter), hy is 'n groot ondersteuner van ons en hy stuur vir my regtig goeie videogrepe aan.
"Hy is 'n snaakse ou," het Erasmus in reaksie gesê.
Die twiet oor die Bok-vleuel Cheslin Kolbe, "wat (deur die Leeus se Mako Vunipola) van die grond af opgetel is toe hy 'n ernstige besering kon gehad het", was 'n belangrike boodskap, sê die voormalige hoofbreier van die Bokke.
"Dit kon baie gevaarlik gewees het. Ons wil nie hê die Springbokke moet Saterdag elke speler van die Leeus wat op die grond lê, rondpluk nie."
Die wedstrydbeamptes bly 'n warm besprekingspunt en Erasmus sê hy het dit "vreemd gevind" toe Warren Gatland, die Leeus-breier, verlede week Marius Jonker se integriteit bevraagteken het toe hy as TV-skeidsregter aangewys is.
"Warren is 'n goeie ou en ek het hom nog altyd geniet.
"Ben O'Keeffe (wat Saterdag die skeidsregter is) is 'n Nieu-Seelander en Warren ook, maar ons sal nie iets daarvan maak nie. Ons sal dit nooit doen nie.
"Ek dink Marius was in 'n baie moeilike posisie (ná Gatland se uitlatings)."
Rassie Erasmus, die Suid-Afrikaanse Rugbyunie se direkteur van rugby en waterdraer van die Springbokke, Maandag op die oefenveld. Foto: Gallo Images
Erasmus is gevra of hy nie ook die skeidsregter (Nic Berry) se integriteit bevraagteken het met sy twiets nie.
"Ek dink dit (die twiets) is 100% reg. Dit is nie billik om álles te ontleed nie; die skeidsregter het immers net twee oë.
"Ons het Sondag probeer om ons terugvoering (oor die beslissings) onder Wêreldrugby se aandag te bring, maar dit is Dinsdagoggend eers beantwoord.
"Ons het regtig hard probeer om riglyne en duidelikheid oor sekere kwessies te kry, maar die terugvoering was ongelukkig 'n bietjie traag."
Aan Woordward, voormalige afrigter van Engeland, se kommentaar dat daar verwarring in die Bok-kamp is oor wie die span afrig, steur Erasmus hom nie.
Woodward sinspeel daarop dat Nienaber 'n seremoniële afrigter is en dat "net een man" in beheer kan wees. En dit lyk asof dit steeds Erasmus is.
"Ek weet nie of 'n sir so belangrik is in Suid-Afrika soos in Engeland nie.
"Dit is sy mening. Ek en Jacques is groot vriende en ek is 'n waterdraer in dié stadium. Hy is hoër op in die rangorde.
"Ek steur my regtig nie aan dit wat Clive Woodward te sê het nie."
Cheslin is obviously played in the air and clearly not direct into touch!!More importantly for youngsters watching this clip!!!! Please never move or touch an injured player on the ground, its reckless and dangerous! Leave this to the ?? ????@WorldRugby @Springboks @lionsofficial pic.twitter.com/lEcp5L4PBf
Rassie Erasmus explains why he's active on Twitter, whether he is indeed the infamous Jaco Johan and some of the content he has posted recently ??#CastleLionsSeries pic.twitter.com/4AmLlwUCWb
Meer oor: Marius Jonker | Warren Gatland | Britse En Ierse Leeus | Springbokke | Rassie Erasmus | Leeus-Toer | Britse Leeus